শার্লক স্রষ্টাকে নিয়ে ইংরেজি ছবি পরিচালনায় সৃজিত, বাংলা-বলিউড পেরিয়ে হলিউডে ‘ফার্স্ট বয়’

ওয়েব ডেস্ক: বাংলা থেকে বলিউড (Bollywood), এবার পা রাখলেন হলিউডে (Hollywood)! প্রথমবারের মতো ইংরেজি ভাষার সিনেমা পরিচালনা করতে চলেছেন টলিউডের (Tollywood) জনপ্রিয় পরিচালক সৃজিত মুখোপাধ্যায় (Srijit Mukherjee)। শার্লক হোমসের স্রষ্টা স্যর আর্থার কোনান ডয়েল-এর জীবনী ও কল্পলোককে ঘিরেই তৈরি হচ্ছে এই সিনেমা। ছবির নাম ‘Elementary My Dear Holmes’।

সদ্য লন্ডনের দ্য গিল্ড হলে আয়োজিত এক সাংবাদিক বৈঠকে আনুষ্ঠানিকভাবে ছবির ঘোষণা করেছেন পরিচালক। ডয়েলের উত্তরসূরীরাও উপস্থিত ছিলেন সেখানে। ছবির পরিচালনার পাশাপাশি সহ-প্রযোজকের দায়িত্বও নিচ্ছেন সৃজিত। জানানো হয়েছে, এই সিনেমায় ডয়েলের বাস্তব জীবন ও তাঁর সৃষ্টি করা কল্পজগত, দুইয়ের মেলবন্ধন ঘটাবেন তিনি। সংবাদমাধ্যমকে সৃজিত জানিয়েছেন, গল্পের শুরু হবে ‘মিসেস গিলক্রিস্ট’-এর হত্যা রহস্য দিয়ে। তবে গল্পের বাকি মোচড় এখনই ফাঁস করতে নারাজ তিনি। ছবিটি যৌথভাবে প্রযোজনা করছে সৃজিতের Matchcut Productions এবং শাহনাব আলমের Invisible Thread।

আরও পড়ুন: বড়দিন কোন-কোন ছবি হল কাঁপাবে? তালিকায় কারা কারা জায়গা করে নিল?

এর আগেও সৃজিত পরিচালনা করেছিলেন বিবিসি প্রযোজিত হিন্দি ওয়েব সিরিজ ‘Shekhar Holmes’, যা দর্শকমহলে প্রশংসিত হয়েছিল। এবার সেই পরিচালকই শার্লকের স্রষ্টাকে নিয়ে তৈরি করছেন পূর্ণদৈর্ঘ্য ইংরেজি সিনেমা। সহ-প্রযোজক শাহনাব আলম বলেন, “সৃজিতের চিত্রনাট্য শুনেই আমি রাজি হয়ে যাই। এই ছবিতে দর্শক একেবারে নতুন আঙ্গিকে ডয়েলকে আবিষ্কার করবেন।”

যদিও ছবির আনুষ্ঠানিক ঘোষণা হয়ে গিয়েছে, তবু কাস্টিং, শুটিং শিডিউল বা মুক্তির দিনক্ষণ এখনও জানানো হয়নি। তবে সিনেমাপ্রেমী এবং গোয়েন্দাকাহিনির ভক্তদের মধ্যে ইতিমধ্যেই তীব্র আগ্রহ দেখা দিয়েছে। টলিউডের এই ‘ফার্স্ট বয়’ যে এবার সত্যিই আন্তর্জাতিক পরিসরে নিজের নতুন অধ্যায় শুরু করতে চলেছেন, তা বলাই বাহুল্য।

দেখুন আরও খবর: